作者:李商隱
標題:行次西郊作一百韻
內容:蛇年建午月，我自梁還秦。南下大散關，北濟渭之濱。草木半舒坼，不類冰雪晨。又若夏苦熱，燋卷無芳津。高田長檞櫪，下田長荊榛。農具棄道旁，饑牛死空墩。依依過村落，十室無一存。存者皆面啼，無衣可迎賓。始若畏人問，及門還具陳。右輔田疇薄，斯民常苦貧。伊昔稱樂土，所賴牧伯仁。官清若冰玉，吏善如六親。生兒不遠徵，生女事四鄰。濁酒盈瓦缶，爛谷堆荊囷。健兒庇旁婦，衰翁舐童孫。況自貞觀後，命官多儒臣。例以賢牧伯，徵入司陶鈞。降及開元中，奸邪撓經綸。晉公忌此事，多錄邊將勳。因令猛毅輩，雜牧昇平民。中原遂多故，除授非至尊。或出倖臣輩，或由帝戚恩。中原困屠解，奴隸厭肥豚。皇子棄不乳，椒房抱羌渾。重賜竭中國，強兵臨北邊。控弦二十萬，長臂皆如猿。皇都三千里，來往同雕鳶。五裡一換馬，十裡一開筵。指顧動白日，暖熱回蒼旻。公卿辱嘲叱，唾棄如糞丸。大朝會萬方，天子正臨軒。採旗轉初旭，玉座當祥煙。金障既特設，珠簾亦高褰。捋須蹇不顧，坐在禦榻前。忤者死艱屨，附之升頂顛。華侈矜遞衒，豪俊相併吞。因失生惠養，漸見徵求頻。奚寇西北來，揮霍如天翻。是時正忘戰，重兵多在邊。列城繞長河，平明插旗幡。但聞虜騎入，不見漢兵屯。大婦抱兒哭，小婦攀車轓。生小太平年，不識夜閉門。少壯盡點行，疲老守空村。生分作死誓，揮淚連秋雲。廷臣例獐怯，諸將如羸奔。為賊掃上陽，捉人送潼關。玉輦望南鬥，未知何日旋。誠知開闢久，遘此雲雷屯。送者問鼎大，存者要高官。搶攘互間諜，孰辨梟與鸞。千馬無返轡，萬車無還轅。城空鼠雀死，人去豺狼喧。南資竭吳越，西費失河源。因今左藏庫，摧毀惟空垣。如人當一身，有左無右邊。筋體半痿痺，肘腋生臊羶。列聖蒙此恥，含懷不能宣。謀臣拱手立，相戒無敢先。萬國困杼軸，內庫無金錢。健兒立霜雪，腹歉衣裳單。饋餉多過時，高估銅與鉛。山東望河北，爨煙猶相聯。朝廷不暇給，辛苦無半年。行人搉行資，居者稅屋椽。中間遂作梗，狼藉用戈鋋。臨門送節制，以錫通天班。破者以族滅，存者尚遷延。禮數異君父，羈縻如羌零。直求輸赤誠，所望大體全。巍巍政事堂，宰相厭八珍。敢問下執事，今誰掌其權。瘡疽幾十載，不敢扶其根。國蹙賦更重，人稀役彌繁。近年牛醫兒，城社更扳援。盲目把大旆，處此京西藩。樂禍忘怨敵，樹黨多狂狷。生為人所憚，死非人所憐。快刀斷其頭，列若豬牛懸。鳳翔三百里，兵馬如黃巾。夜半軍牒來，屯兵萬五千。鄉裡駭供億，老少相扳牽。兒孫生未孩，棄之無慘顏。不復議所適，但欲死山間。爾來又三歲，甘澤不及春。盜賊亭午起，問誰多窮民。節使殺亭吏，捕之恐無因。咫尺不相見，旱久多黃塵。官健腰佩弓，自言為官巡。常恐值荒迥，此輩還射人。愧客問本末，願客無因循。郿塢抵陳倉，此地忌黃昏。我聽此言罷，冤憤如相焚。昔聞舉一會，群盜為之奔。又聞理與亂，在人不在天。我願為此事，君前剖心肝。叩頭出鮮血，滂沱汙紫宸。九重黯已隔，涕泗空沾唇。使典作尚書，廝養為將軍。慎勿道此言，此言未忍聞。